《送吴令常甫之武平》
宋代·强至

朝廷重一邑，悼昔容备员。
自严荐举法，颇号近得贤。
仕者既择地，主恩那罄宣。
遐封暨恶壤，十必九弃捐。
武平杳何所，闽裔天南偏。
林密毒虺藏，吐瘴蟠长烟。
冬候气亦暖，里俗衣不绵。
旧令昨请代，阙榜张三铨。
无人议一往，常甫独不然。
丈夫志四海，岂安庐室边。
畏避属衰怯，我今幸壮年。
所寄有民社，勇去无山川。
吴天破新腊，雪片冲离筵。
阖坐劝别杯，情厚祷亦虔。
药饵慎勿疏，善保食与眠。
柂牙起惊涛，饯车散江壖。
吏民前涂奔，争迎上泷船。
到修府中谒，首低小侯前。
主人知才名，应以尘土怜。
下车转春首，讼未临婚田。
远人喜新君，有诉恐不先。
据案扫滞务，一决如流泉。
呼儿伴儿戏，邑事乐静便。
地宽人物稀，林实杂海鲜。
荔子委树旁，毛鱼不论钱。
饮食信云美，那肯事宴筵。
政休宁闲斋，空肠味陈编。
他人保无过，岁满犹自迁。
矧君资性好，进业补未全。
材长老松干，气强直弩弦。
坐养青云资，归着要路鞭。
君家新蔡后，清节能世传。
岂必因赏格，荐状期联翩。
鄙人忝末契，相识由童颠。
忧怀自足感，况复别绪缠。
君其慰我私，北鸿附新篇。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。